Polisie slaan toe op dwelmfabriek; 3 vasDie polisie het beslag gelê op ’n groot hoeveelheid dwelms nadat hulle toegeslaan het op ’n laboratorium in Phoenix. Foto: SAPD Wetstoepassers van KwaZulu-Natal het drie mans noord van Durban vir die besit van dwelms in hegtenis geneem en op ŉ groot hoeveelheid dwelms beslag gelê. Kol. Thembeka Mbele, woordvoerder van die polisie, het gesê beamptes van misdaadintelligensie, die eenheid vir openbare orde en Durban se metropolisie het Woensdag om 09:30 twee mans van onderskeidelik 25 en 36 jaar oud in Phoenix aangekeer nadat hulle glo dwelms met ŉ straatwaarde van R44 500 in hul besit gevind het. Die vonds sluit 2 050 heroïenkapsules en 60 mandraxtablette in. Die polisie sê beamptes het ook op R11 827 se kontant beslag gelê. Albei verdagtes word van die besit van dwelms aangekla. Mbele sê later dieselfde dag het polisiebeamptes van die polisiestasie in Phoenix ŉ misdaadoperasie uitgevoer nadat hulle inligting ontvang het van ŉ laboratorium waar dwelmmiddels vervaardig word. Nadat die polisie die perseel in Westhamplek, Phoenix, dopgehou het, het hulle dit binnegegaan en beslag gelê op dwelms wat daar vervaardig en verpak is, onder meer heroïen. In dié geval is 2 900 heroïenkapsules, 720 mandraxtablette, 500 g heroïenpoeier en 70 000 leë kapsules sowel as toerusting gevind. Die straatwaarde van die dwelms en toerusting is sowat R600 000. Die 30-jarige verdagte wat hier in hegtenis geneem is, het vandag saam met die 25- en 36-jarige in die Verulam-landdroshof verskyn.